Nr. 7941 din .10.2016

**AUTORIZAŢIE DE MEDIU**

**Nr. din .10.2016**

**Titularul activităţii : S.C. OLAR TRANS-FOREST SRL**

**Adresa: comuna Dealu, sat Ulcani, nr. 13/C, judeţul Harghita**

**Punct de lucru: parchetele de exploatare din judeţul Harghita**

**Activitatea/Activităţile** se încadrează în următoarele coduri:

|  |  |  |  |  |
| --- | --- | --- | --- | --- |
| **Cod CAEN Rev.2** | **Denumire activitate Rev.2** | **Poziţie Anexa 1 din OM 1798/2007** | **NFR** | **SNAP** |
| 0220 | Exploatarea forestiera | 9 |  |  |

**Emisă de: APM Harghita**

**Activitatea/ activităţile pot fi desfăşurate pe teritoriul judeţului/judeţelor: Harghita**

**Data emiterii: 10.2016**

**Data expirării: 10.2021**

**Capacitatea maximă de exploatare este de 5.000 mc/an**

**Temeiul legal**

Ca urmare a cererii adresate de S.C. OLAR TRANS-FOREST SRL, înregistrată la APM Harghita cu nr. 7941/28.09.2016; **în urma analizării** documentelor de către Mihály István, în urma deciziei finale a A.P.M. Harghita cu consultarea Colectivului de Analiza Tehnică din data de 25.10.2016 în urma parcurgerii procedurii de reglementare de către APM Harghita în conformitate cu prevederile OM nr. 1798/2007 pentru aprobarea Procedurii de emitere a autorizaţiei de mediu, cu modificările şi completările ulterioare, în baza HG nr. 48/2013 privind organizarea şi funcţionarea Ministerului Mediului şi Schimbărilor Climatice şi pentru modificarea unor acte normative în domeniul mediului şi schimbărilor climatice, a HG nr. 1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia şi a OUG nr. 195/2005 privind protecţia mediului, aprobată cu modificări şi completări prin

Legea nr. 265/2006, cu modificările şi completările ulterioare,

şi ca urmare a delegării de competenţă, nu este cazul

**se emite:**

**AUTORIZAŢIA DE MEDIU**

**Pentru OLAR TRANS-FOREST SRL, cu punctul de lucru în parchetele de exploatare situate din judeţulHarghita**

**Documentaţia conţine:**

- Cerere, formulată de S.C. OLAR TRANS-FOREST S.R.L.,

- fişă de prezentare şi declaraţie întocmită de S.C. OLAR TRANS-FOREST S.R.L.,

- bilanţ de mediu nivel 0 elaborat de S.C. OLAR TRANS-FOREST S.R.L.,

- anunţ public apărut în ziarul *Informația Harghitei* din data de 09.09.2016 şi afişul la *Primăria Comunei Tulgheș* din data de 06.09.2016,

- plan de situaţie a amplasamentului şi plan de încadrare în zonă;

- decizie de emitere a autorizaţiei de mediu nr. 7941/25.10.2016 emisă de A.P.M. Harghita;

- dovada achitării tarifului – O.P. prin BCR S din 19.09.2016 - 500RON;

**şi următoarele acte de reglementare emise de alte autorităţi:**

*-* Certificat de Înregistrare nr. J19/237/01.03.2005, eliberat de Oficiul Registrului Comerţului de pe lângă Tribunalul Harghita seria B nr. 2317338;

*-* Certificat constatator emis de Oficiul Registrului Comerţului de pe lângă Tribunalul Harghita, eliberat pe baza declaraţiei pe propria răspundere înregistrată sub nr. 16796 din 24.11.2011 pentru activităţile economice desfăşurate;

- Certificat de Atestare seria A Nr. 0279/26.11.2015 (valabilă 2 ani), emis de Comisia de Atestare a Operatorilor Economici în Activitatea de Exploatare Forestieră, pentru capacitatea de exploatarea anuală a unui volum brut de 5.000 mc de lemn pe picior;

- Autorizaţie de exploatare nr. 1013545 din 02.08.2016, nr. 1013539 din 02.08.2016

**contracte şi alte acte:**

- Contract de prestare a serviciului de salubrizare nr. 2860 din 29.06.2011 încheiat între S.C. AVE HURON S.R.L. şi S.C. OLAR TRANS-FOREST S.R.L.

- Contract de furnizare material lemnos și deșeuri din lemn nr. 62 din 10.06.2011 încheiat între S.C. TREFOREX S.R.L. și S.C. OLAR TRANS-FOREST S.R.L.

- Contract de întreținere utilaje nr. 53 din 25.03.2014 încheiat între S.C. TRUCKS SERVICE S.R.L. și S.C. OLAR TRANS-FOREST S.R.L.

- Contract de preluare

**Prezenta autorizaţie se emite cu următoarele condiţii impuse:**

- Titularul activităţii are obligaţia de a notifica APM Harghita **înainte de începerea activităţii de exploatare**, **despre toate amplasamentele licitate/negociate** **după eliberarea Autorizaţiei de Mediu**, cu precizarea proprietarului de fond forestier care a organizat licitaţia/negocierea şi a volumelor aprobate, **însoţită de** autorizaţia de exploatare, actul de punere în valoare, respectiv de avizul administratorului sau custodelui ariei naturale protejate în cazul realizării activităţii în arii naturale protejate obţinute pentru fiecare parchet **(http://natura2000.eea.europa.eu/)** şi cu marcarea şi identificarea parchetului de exploatare pe o hartă cu toponime.

- Titularul activităţii are obligaţia **de a respecta prevederile avizului administratorului ariei naturale protejate**, respectiv al custozilor ariilor naturale protejate de interes naţional/internaţional dacă parchetul se situează în arie naturală protejată.

- Titularul activităţii are obligaţia în cazurile în care platforma primară a parchetelor de exploatare se află **în vecinătatea drumurilor judeţene obţinerea Autorizaţiei de amplasare de la Consiliul Judeţean Harghita** – Compartiment Administrarea Drumurilor.

**Condiţii privind protecţia calităţii apelor:**

* este interzisă traversarea cursurilor de apă în locuri neamenajate, scosul materialului lemnos nu se realizează în lungul cursurilor de apă. La traversarea cursurilor de ape (cât mai puţine, să se facă perpendicular, prin locuri stabilite şi delimitate anterior) se vor amenaja obligatoriu podeţe din lemn sau tuburi, pentru a evita poluarea acestora. În cazul în care singura posibilitate de scoatere a materialului lemnos este pe firul văilor, lucrările de exploatare se vor efectua pe cât posibil iarna, pe pod de gheaţă. Este interzisă astupării podurilor cu material levigat sau resturi de vegetaţie.

- este interzisă stocarea resturilor de exploatare în zona cursurilor de apă. Stocarea, depozitarea de materiale lemnoase în albiile pâraielor şi văilor sau în locuri expuse viiturilor este interzisă. Atunci când solul este îmbibat cu apă se procedează la sistarea lucrărilor de exploatare.

**Condiţii privind protecţia ecosistemelor, habitatelor şi speciilor ocrotite:**

- conservarea arborilor izolaţi, maturi, uscaţi, sau în descompunere care constituie un habitat potrivit pentru ciocănitori, păsări de pradă, insecte şi numeroase plante inferioare (fungi, ferigi, briofite, etc.);

* menţinerea bălţilor, pâraielor, izvoarelor şi a altor corpuri mici de apă, mlaştini, smârcuri, într-un stadiu care să le permită să îşi exercite rolul în ciclul de reproducere al peştilor, amfibienilor, insectelor, etc. prin evitarea fluctuaţiilor excesive ale nivelului apei, degradării digurilor naturale şi poluării apei. Este interzisă afectarea arborilor şi arbuştilor de pe marginea cursurilor de apă, care asigură umbră şi hrană, pentru speciile şi habitatele ocrotite legate de ecosistemele acvatice

- conservarea arborilor cu scorburi ce pot fi utilizate ca locuri de cuibărit de către păsări şi mamifere mici;

- conservarea arborilor mari şi a zonei imediat înconjurătoare dacă se dovedeşte că sunt ocupaţi cu regularitate de răpitoare în timpul cuibăritului;

- adaptarea periodizării operaţiunilor silviculturale şi de tăiere aşa încât să se evite interferenţa cu sezonul de reproducere al speciilor animale sensibile, în special cuibăritul de primăvară şi perioadele de împerechere ale păsărilor de pădure;

- păstrarea unor distanţe adecvate pentru a nu perturba speciile rare sau periclitate in cazul in care ar fi confirmată prezenţa acestora de către administratorul/custodelui ariei naturale protejate/gestionarul fondului cinegetic (zone de linişte)

**Condiţii privind protecţia calităţii solului:**

* se va evita colectarea masei lemnoase pe timp nefavorabil (ploi); în perioadele de îngheţ/dezgheţ sau cu precipitaţii abundente. Este interzisă colectarea concentrată şi pe o durată lungă a arborilor prin târâre pe linia de cea mai mare pantă.

- în cazul în care platforma drumului auto forestier este îmbibată cu apă, se interzice transportul de orice fel;

se vor utiliza tehnologii de exploatare adecvate condiţiilor de teren, în funcţie de felul tăierii. Se vor utiliza numai căile de acces şi cele de transport forestier aprobate şi prevăzute în planul de situaţie, extrase din harta amenajamentelor aprobate.

* se vor fasona coroanele arborilor separat de locul de doborâre, nu se vor scoate arborii cu coroana, masa lemnoasa rezultată se va pachetiza în sarcini de dimensiuni reduse, astfel încât pentru scoaterea acestora sa va evita degradarea solului, arborilor şi seminţişului. Scosul-apropiatul lemnului exploatat de mici dimensiuni, din lucrările de îngrijire se va realiza cu atelaje.
* canistrele şi butoaiele cu conţinut de carburant şi de ulei sunt prevăzute cu tăvi de retenţie pentru preluarea eventualelor scurgeri.
* igienizarea zonelor unde au fost amplasate organizările de şantier

- corhănitul se admite numai atunci când aplicarea altor tehnologii nu este posibilă, luându-se toate măsurile necesare pentru evitarea degradării solului, a regenerărilor şi a arborilor care rămân pe picior şi numai când solul este acoperit cu zăpada sau este îngheţat;

**protecţia calităţii fondului forestier:**

- caracteristicile structurale ale arboretelor de pe suprafeţele afectate de lucrările de îngrijire, dar şi a traseelor de scos-apropiat trebuie să rămână asemănătoare caracteristicilor arboretelor înainte de exploatare.

- conservarea arborilor izolaţi, maturi, uscaţi sau în descompunere care constituie un habitat potrivit pentru ciocănitori, păsări de pradă, insecte şi plante inferioare

- arbori nemarcaţi situaţi pe limita cailor de scos - apropiat, vor fi protejaţi obligatoriu împotriva vătămărilor, prin aplicarea de lugoane, ţăruşi şi manşoane;

* protejarea biotopurilor cheie ale pădurii (exemplu: surse de apă, zone umede, aflorimente, ravene, etc.)

- colectarea lemnului se face în afara porţiunilor cu seminţiş;

- la tăierile de produse principale cu restricţii, resturile de exploatare se strâng pe cioate, în grămezi cât mai înalte, în afara ochiurilor sau zonelor cu seminţiş natural, fără a ocupa mai mult de 10% din suprafaţa parchetului;

- se interzice menţinerea în pădure a lemnului de răşinoase necojit sau netratat chimic, în perioada 01 aprilie - 01 octombrie, cu excepţia lemnului de răşinoase antrenat în procesul tehnologic de exploatare ce poate fi menţinut în pădure pentru o perioada de 30 de zile; - doborârea arborilor se execută în afara suprafeţelor cu regenerare naturală sau artificială, pentru a se evita distrugerea sau vătămarea puieţilor; pe direcţii care să nu producă vătămări sau rupturi ale arborilor nemarcaţi;

- starea fitosanitară - analiza şi încadrarea arborilor şi arboretelor în clasele de defoliere-decolorare a frunzişului: trebuie să se încadreze în clasele: 0,1,2;

**Titularul de activitate este obligat să respecte în integralitate prevederile următoarelor acte normative:**

1. Hotărârea Guvernului nr. 2293/2004 privind gestionarea deşeurilor rezultate în urma procesului de obţinere a materialului lemnos: conform art.4 din H.G. aveţi obligaţia ca materialele lemnoase să fie prelucrate în instalaţii care sunt autorizate din punct de vedere al protecţiei mediului.
2. Ordinul MMDD nr. 410 din 11 aprilie 2008 pentru aprobarea Procedurii de autorizare a activităţilor de recoltare, capturare şi/sau achiziţie şi/sau comercializare, pe teritoriul naţional sau la export, a florilor de mină, a fosilelor de plante şi fosilelor de animale vertebrate şi nevertebrate, precum şi a plantelor (inclusiv pomi de crăciun) şi animalelor din flora şi, respectiv, fauna sălbatice şi a importului acestora
3. Ordonanţa de Urgenţă nr. 196 din 22 decembrie 2005 privind Fondul pentru mediu, aprobată prin Legea nr. 105/2006, cu modificările ulterioare.
4. HG nr. 856/2002 privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase;
5. Legea nr. 211/2011 privind regimul deşeurilor;
6. HG nr. 445/2009 şi ale Ordinului MMP nr. 135/2010, pentru realizarea de investiţii noi şi pentru orice modificare sau extindere care poate avea efecte semnificative asupra mediului.
7. HG nr. 1.132/ 2008 privind regimul bateriilor si acumulatorilor şi al deşeurilor de baterii si acumulatori
8. H.G. nr. 170/2004 privind gestionarea anvelopelor uzate.
9. Legea nr. 249/2015 privind modalitatea de gestionare a ambalajelor şi a deşeurilor de ambalaje
10. Hotărârea Guvernului nr. 235/2007 privind gestionarea uleiurilor uzate.
11. O.U.G. nr.57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare;
12. Codul Silvic, aprobat prin Legea nr. 46/2008, cu modificările şi completările ulterioare;
13. O.M.M.P. nr.1540/2011 pentru aprobarea Instrucţiunilor privind termenele, modalităţile şi perioadele de colectare, scoatere şi transport al materialului lemnos;
14. H.G. nr. 470 din 2014 pentru aprobarea Normelor referitoare la provenienţa, circulaţia şi comercializarea materialelor lemnoase, la regimul spaţiilor de depozitare a materialelor lemnoase şi al instalaţiilor de prelucrat lemn rotund, precum şi a unor măsuri de aplicare a Regulamentului (UE) nr. 995/2010 al Parlamentului European şi al Consiliului din 20 octombrie 2010
15. O.U.G. nr.68/2007 privind răspunderea de mediu cu referire la prevenirea şi repararea prejudiciului asupra mediului;
16. Lege nr.101/2011 pentru prevenirea şi sancţionarea unor fapte privind degradarea mediului;
17. Legea nr. 104/2011 privind calitatea aerului înconjurător

***În situaţia modificării actelor normative menţionate în prezenta autorizaţie, titularul are obligaţia să se supună prevederilor noilor acte normative intrate în vigoare, ce modifică, completează sau abrogă actele normative vechi.***

**Respectarea prevederilor legale în domeniul protecţiei mediului prin:**

 - asigurarea condiţiilor tehnice şi organizatorice pentru activităţile efectuate, astfel încât să se prevină riscurile pentru persoane, bunuri sau mediul înconjurător.

- este interzisă depozitarea materialelor lemnoase în albiile pâraielor şi văilor sau în locuri expuse viiturilor.

- instalarea de funiculare se poate realiza doar cu aprobarea administratorului, punctele de încărcare şi descărcare se amplasează în afară suprafeţelor de seminţiş, iar arborii folosiţi pentru ancorare se vor proteja cu manşoane.

- nu se vor amenaja depozite de carburanţi în pădure şi în apropierea cursurilor de apă.

- nu se vor executa, în pădure, lucrări de reparaţii a motoarelor, de schimbare a uleiului şi încărcare a rezervoarelor auto cu combustibil.

- se interzice deversarea în apele de suprafaţă, apele subterane, evacuarea pe sol şi depozitarea în condiţii necorespunzătoare a uleiurilor uzate.

- să gestioneze corespunzător deşeurile de exploatare rezultate, în condiţiile prevăzute de H.G. nr.2293/2004, gestionarea deşeurilor lemnoase rezultate in urma procesului de obţinere a materialelor lemnoase şi de Ordinul M.M.P. nr.1540/2011.

- în cazul unei ameninţări iminente cu un prejudiciu asupra mediului sau în cazul producerii unui prejudiciu asupra mediului, S.C. OLAR TRANS-FOREST S.R.L., va respecta şi aplica prevederile OUG. nr. 68/2007, cu modificările şi completările ulterioare.

- Titularul activităţii este obligat să ia toate măsurile de prevenire şi stingere a incendiilor, respectiv măsurile de prevenire a apariţiei focarelor de infestare a lemnului şi a pădurii, în parchetele de exploatare şi în platformele primare .

- Conform prevederilor art. 8 alin. 1 din Ordinul MMDD nr. 1798/2007, titularul autorizaţiei de mediu este obligat să solicite de la A.P.M.Harghita, eliberarea unei noi autorizaţii de mediu cu minimum 45 de zile înainte de expirarea valabilităţii autorizaţiei de mediu.

- În cazul în care unitatea va executa lucrări de exploatare în afara judeţului Harghita este necesară solicitarea autorizaţiei de mediu de la autoritatea competentă pentru protecţia mediului ( A.N.P.M. Bucureşti).

Dispoziţiile art.15 din OUG 164/2008 se aplică şi în cazul în care titularul activităţii urmează să deruleze sau să fie supuşi unei proceduri de vânzare a pachetului majoritar de acţiuni, vânzare de active, fuziune, divizare, concesionare ori în alte situaţii care implică schimbarea titularului activităţii, precum si in caz de dizolvare urmată de lichidare, faliment, încetarea activităţii, conform legii, în scopul stabilirii obligaţiilor de mediu de către APM Harghita pe baza evaluărilor care au stat la baza emiterii autorizaţiei de mediu.

**Nerespectarea prevederilor autorizaţiei atrage după sine suspendarea şi/sau anularea acesteia, după caz. Pe perioada suspendării, desfăşurarea activităţii este interzisă.**

**Litigiile generate de emiterea, revizuirea, suspendarea sau anularea prezentei autorizaţii se soluţionează de instanţele de contencios administrativ competente, potrivit Legii contenciosului administrativ nr. 554/2004, modificată şi completată prin Legea nr. 262/2007**

 **Răspunderea pentru corectitudinea informaţiilor puse la dispoziţia autorităţii competente pentru protecţia mediului şi a publicului revine în întregime titularului activităţii.**

# **I. Activitatea autorizată**

## 1. Dotări (instalaţii, utilaje, mijloace de transport utilizate în activitate)

***Mijloace de transport utilizate în activitate***: 1 buc. tractor cu remorcă, 1 buc. Ifron, 1 buc. Utilaj mecanizat troliu, 1 buc. Tractor TAF, 5 buc. fierăstraie mecanice, şi utilaje/unelte specifice activităţii: topoare, ţapine, trolii de mână, pene, pârghii, ciocane;

 Activitatea autorizată din punct de vedere al protecţiei mediului este exploatare forestieră pe teritoriul administrativ ***al judeţului Harghita,*** conform tratamentelor şi lucrărilor silvice stabilite în amenajamentul silvic .

Activităţile de exploatare a masei lemnoase constă în doborârea arborilor, curăţirea de crăci, adunatul, scosul şi apropiatul materialului lemnos, depozitarea materialului lemnos în platformele primare, încărcatul şi transportul materialului lemnos pe drumurile forestiere.

**Dotările**: - amplasamentul spaţiului de depozitare a utilajelor: comuna Tulgheș, sat Tulgheș, Nr. 35, jud. Harghita

- fierăstraie mecanice şi tractoare universale (dotate cu sapă forestieră şi troliu);

- platforme primare necesare efectuării operaţiunilor de secţionat, manipulat, stivuit, încărcat, etc., vor avea o suprafaţă de până la 500 mp, pentru parchetele dotate cu instalaţii de transport permanent şi de maxim 100 mp, în cazurile în care nu sunt instalaţii de transport permanente;

- drumurile forestiere de transport şi podeţe.

- alte instalaţii, utilaje, mijloace de transport utilizate în activitate: autovehicul

## 2. Materiile prime, auxiliare, combustibilii şi ambalajele folosite - mod de ambalare, de depozitare, cantităţi

*pentru activitatea de exploatări forestiere*:

* capacitatea maximă de exploatare volum brut 5.000 mc/an;

 combustibili necesari la colectarea materialului lemnos:

**a)** pentru fierăstrăul mecanic: 0,1 litri benzină/mc; 0,02 l ulei de motor la 1 litru benzină; 0,042 l ulei de transmisie la 1 litru benzină;

**b)** pentru tractoare:1,8 litri *motorină / mc;*ulei de motor 0,024 litri / 1litru de motorină;ulei de transmisie 0,095 litri */1litru* de motorină;ulei hidraulic 0,009 litri / 1 litru de motorină;

Carburanţii sunt depozitaţi/transportaţi în recipient din metal şi plastic.

## 3. Utilităţi - apă, canalizare, energie

*- pentru activitatea de exploatări forestiere***:** numai apa potabilă îmbuteliată.

## 4. Descrierea principalelor faze ale procesului tehnologic sau ale activităţii

- Primirea parchetului pentru exploatare - limitarea perimetrului parchetului, trasarea căilor pentru scos apropiat, amplasarea platformei primare, etc.;

- Identificarea arborilor destinaţi conservării conform condiţiilor de autorizare

- Doborârea arborilor marcaţi, nepropuşi pentru conservare şi pregătirea acestora pentru transport, fasonarea şi sortarea lemnului; apropiat, scos, adunat;

- Transportul buştenilor la unitatea de prelucrare primară

- Gestionarea corespunzătoare a deşeurilor rezultate

- Predarea parchetului (colectarea, sortarea, depozitarea şi valorificarea deşeurilor; lucrări administrative şi de birou).

**Poziţionarea amplasamentului pe care se desfăşoară activitatea, în raport cu ariile naturale protejate:** nu este cazul

## 5. Produsele şi subprodusele obţinute

- buşteni de răşinoase şi foioase diferite sortimente, volum maxim lemn brut 5.000 mc/an;

Lista de partizi, notificate la APM Harghita

|  |  |  |  |  |  |  |
| --- | --- | --- | --- | --- | --- | --- |
| **Partida (nr.APV)** | **U.P./u.a.** | **Autorizaţia de exploatare** | **Tratament** | **Volum mc** | **Suprafaţa****ha** | **Observaţii/condiţii** |
| 970842 | Tarla III Rezu Mare-Corbu – parcela 82A, 83B, 80A, 81A, 81C, 81D | 1013539 din 02.08.2016 | Tăieri de igienă | 395 | 94,13 | Judeţul Harghita – nu se află în arii naturale protejate |

## 6. Datele referitoare la centrala termică proprie - dotare, combustibili utilizaţi

Nu este cazul

## 7. Alte date specifice activităţii: (coduri CAEN Rev.2 care se desfăşoară pe amplasament, dar nu intră pe procedura de autorizare): Nu este cazul

## 8. Programul de funcţionare

*pentru activitatea de exploatări forestiere* având regimul de lucru stabilit pentru 8 *ore/zi* în cadrul perioadei de exploatare prevăzută în autorizaţia de exploatare. Se va respecta Ordinul M.M.P. nr.1540/2011, anexa nr.3, respectiv perioadele de exploatare prevăzute în autorizaţiile de exploatare emise de Ocolul Silvic.

# **II. Instalaţiile, măsurile şi condiţiile de protecţie a mediului**

Nu este cazul

## 1. Staţiile şi instalaţiile pentru reţinerea, evacuarea şi dispersia poluanţilor în mediu, din dotare (pe factori de mediu)

Nu este cazul

## 2. Alte amenajări speciale, dotări şi măsuri pentru protecţia mediului:

Nu este cazul

## 3. Concentraţiile şi debitele masice de poluanţi, nivelul de zgomot, de radiaţii, admise la evacuarea în mediu, depăşiri permise şi în ce condiţii

a. Sursele de zgomot provin de la utilajele folosite la exploatarea masei lemnoase, aceste utilaje fiind echipate cu eşapamente antizgomot. Nivelul de zgomot rezultat în urma desfăşurării activităţii, măsurat la 1,5 m înălţime de la sol  în conformitate cu prevederile standardului SR ISO nr. 1996/2-08 şi ale Ordinului Ministerului Sănătăţii nr. 119/2014 - nu va depăşi valoarea maximă de:

L ech = 55 dB(A) între orele 7oo  - 23oo

L ech = 45 dB(A) între orele 23oo - 7oo;

În timpul procesului tehnologic nu se produc vibraţii care să exercite impact asupra factorilor de mediu.

# **III. Monitorizarea mediului**

## 1. Indicatorii fizico-chimici, bacteriologici şi biologici emişi, emisii de poluanţi, frecvenţa, modul de valorificare a rezultatelor

Nu sunt prevăzuţi indicatori de monitorizat prin măsurători**.**

## 2. Datele ce vor fi raportate autorităţii pentru protecţia mediului şi periodicitatea

Conform prevederilor art.14 alin.(4) al O.U.G: nr.195/2005, aprobat şi modificat prin Legea nr.265/2006, cu completările şi modificările ulterioare, titularul activităţii are obligaţia de a informa autorităţile publice teritoriale competente pentru protecţia mediului cu privire la rezultatele automonitorizării emisiilor de poluanţi reglementaţi, precum şi cu privire la accidente sau pericole de accidente.

Astfel vor fi raportate:

 *- Datele centralizate anual privind evidenţa gestiunii deşeurilor* - la cererea APM Harghita, prin completarea formatului electronic al chestionarului PRODDES, care după completare, tipărire va fi depus la APM Harghita.

1. *Evidenţa gestiunii deşeurilor* ţinută conform modelului prezentat în H.G. nr.856/2002, conform art.49 din Legea nr.211/2011- anual, până la data de 15 martie pentru anul precedent în format electronic la adresa de **e-mail** office@apmhr.anpm.ro
2. *Raportul anual de mediu – anual, până la 30.01. pentru anul precedent şi va cuprinde: cantitatea de masă lemnoasă exploatată, reclamaţii de mediu şi modul de rezolvare a problemelor sesizate (după caz).*

 - *Orice disfuncţiune, avarie a instalaţiilor sau activităţilor, care au cauzat sau pot cauza poluarea mediului şi orice accident care a cauzat sau poate cauza poluarea mediului* prin transmiterea în termen de maxim 2 ore de la constatare la APM Harghita a Raportului de informare cu următoarele informaţii:

1. Date de localizare exactă a poluării accidentale (anul, luna,ziua, ora, locul)
2. Cauza producerii poluării accidentale
3. Elemente de mediu afectate
4. Modul de manifestare a fenomenului
5. Rezultatele analizelor ( dacă s-a efectuat) şi tendinţa evoluţiei
6. Măsuri luate ( la sursă , respectiv pentru reducerea şi/sau eliminarea efectelor)
7. Alte informaţii

Numele, prenumele, funcţia, data informării, semnătura, ştampila, a comunicatorului de informaţii.

# **IV. Modul de gospodărire a deşeurilor şi a ambalajelor**

## 1. Deşeuri produse

|  |  |  |  |  |  |  |
| --- | --- | --- | --- | --- | --- | --- |
| **Cod deșeu** | **Denumire deșeu** | **Sursă generatoare** | **Cantitate** | **UM** | **Mod gestionare** | **Data revizuirii** |
| 20 03 01 | deseuri municipale amestecate | muncitorii | 0,5 | Metri cubi/luna | saci PE |  |
| 16 01 03 | anvelope scoase din uz | maşini de exploatare | 2,0 | Bucati/lună | depozit amenajat |  |
| 15 01 10\* | ambalaje care contin reziduuri sau sunt contaminate cu substante periculoase | recipiente utilizate | 12,0 | Bucati/an | depozit amenajat |  |

Stocarea corespunzătoare a întregi cantităţi de uleiuri uzate se va face conform prevederilor din H.G. nr.235/2007. Este interzisă stocarea/depozitarea deşeurilor în pădure. Uleiurile şi anvelopele uzate se vor depozita la sediul societăţii, pe platformă betonată şi acoperită.

*Conform prevederilor anexei nr. 1 din HGR nr. 349/2005 deşeurile pot fi stocate în cadrul amplasamentului maximum 1 an în scopul eliminării şi 3 ani în scopul valorificării.*

Deşeurile menajere se vor colecta in saci menajeri .

## 2. Deşeuri colectate

Nu este cazul

## 3. Deşeuri stocate temporar

Nu este cazul

## 4. Deşeuri tratate (valorificate/eliminate)

Uleiurile uzate, şi celelalte deşeuri periculoase sunt predate la operatori economici autorizaţi să desfăşoare activităţi de colectare / valorificare şi sau de eliminare.

## 5. Modul de transport al deşeurilor şi măsurile pentru protecţia mediului

- Deşeurile menajere şi cele asimilabile cu deşeurile menajere se transportă de către unitate autorizată în acest domeniu, la depozitul controlat de deşeuri nepericuloase.

## 6. Monitorizarea gestiunii deşeurilor

Evidenţa gestiunii deşeurilor rezultate in urma activităţii desfăşurate, se va realiza in conformitate cu modelul prezentat in Anexa 1 din H.G. nr.856/2002.

## 7. Ambalaje folosite şi rezultate,modulde gospodărire a ambalajelor rezultate

În cadrul procesului tehnologic de exploatare a masei lemnoase, pentru transportul carburanţilor şi lubrifianţilor se utilizează ambalaje metalice şi din mase plastice.

- Ambalajele utilizate sunt predate la unităţi specializate în valorificarea/eliminarea acestora.

# **V. Modul de gospodărire a substanţelor şi preparatelor periculoase**

## 1. Substanţele şi preparatele periculoase folosite

combustibili necesari la colectarea materialului lemnos:

|  |  |  |  |  |
| --- | --- | --- | --- | --- |
| Substanţa chimică | Număr CAS | Fraza de riscSimbol | Cantitatea maximă pe amplasament -to | Denumirea comercială a materialelor în care există |
| Benzină  | 649-378-00-4 | F+, R12, Carc.Cat.2, R45Mut.Cat.2 R46, Xn, Xi, N, R51/53 | 0,100 | Benzină Premium |
| Diesel, motorină | 649-224-00-6 | Carc.Cat.3 R40,N, R51/53, Xn, R65, R20, Xi R38  | 0,200 | Motorină Standard |

## 2. Modul de gospodărire

* 1. **ambalare:** numai în ambalajele specifice - recipienţi de metal sau plastic
	2. **transport:** cu respectarea reglementărilor în vigoare cu privire la transportul mărfurilor periculoase, în special H.G. nr.1175/26 septembrie 2007, pentru aprobarea Normelor de efectuare a activităţii de transport rutier de mărfuri periculoase în România
	3. **depozitare:** temporară în spaţiu bine aerat cu pardoseală betonată/impermeabilizată, destinat acestui scop, este interzisă depozitarea substanţelor în alte locuri decât în depozitul amenajat adecvat
	4. **folosire/comercializare:** conform instrucţiunilor menţionate în fişele de securitate, se utilizează numai în spaţii aerisite/ventilate, cu tăvi de retenţie în vederea preluării eventualelor scurgeri la manipulare;

## 3. Modul de gospodărire a ambalajelor folosite sau rezultate de la substanţele şi preparatele periculoase

- ambalaje rezultate de la substanţele periculoase sunt valorificate conform instrucţiunilor din fişele de securitate a substanţelor în conformitate cu prevederile Legii nr. 249/2015 privind modalitatea de gestionare a ambalajelor şi a deşeurilor de ambalaje.

## 4. Instalaţiile, amenajările, dotările şi măsurile pentru protecţia factorilor de mediu şi pentru intervenţie în caz de accident:

Se interzice abandonarea, înlăturarea, eliminarea evacuarea/descărcarea necontrolată a materialelor/deşeurilor cu conţinut de substanţe periculoase în mediul înconjurător, precum şi orice operaţiuni neautorizate, efectuate cu acestea.

Titularul de activitate are obligaţia să aibă în dotare în cadrul amplasamentului materiale absorbante recomandate de producători pentru situaţii de urgenţe de scăpări/scurgeri accidentale de produse cu conţinut de substanţe periculoase,

Deşeurile generate în cazuri accidentale de scăpări/scurgeri de soluţii utilizate se vor gestiona drept deşeuri periculoase astfel:

- Soluţii şi produse cu conţinut de substanţe periculoase în caz de împrăştieri accidentale trebuie recuperate cât mai urgent prin absorbire cu materiale absorbante recomandate de producători,

- Materialele absorbante îmbibate cu soluţii cu conţinut de substanţe periculoase trebuie stocate temporar în recipiente adecvate închise ermetic corespunzătoare naturii deşeului, recomandate de producători până la valorificare/eliminare,

- Se vor respecta instrucţiunile specificate în fişe tehnice de securitate a soluţiilor şi produselor cu conţinut de substanţe periculoase, elaborate de producători, privind transportul/ manipularea/utilizarea/gestionarea produselor şi a ambalajelor;

Titularul activităţii are obligaţia de a ţine evidenţa ambalajelor reutilizabile şi data returnării acestora la furnizori. Este interzisă utilizarea ambalajelor în alte scopuri decât cele pentru care au fost destinate.

## 5. Monitorizarea gospodăririi substanţelor şi preparatelor periculoase

Titularul activităţii are obligaţia de a ţine o evidenţă strictă - cantitate, caracteristici, mijloace de asigurare - a substanţelor şi preparatelor periculoase, inclusiv a recipientelor şi ambalajelor acestora, care intră în sfera lor de activitate, şi să furnizeze informaţiile şi datele cerute de autorităţile competente conform legislaţiei specifice în vigoare, conform Capitolului 3 din O.U.G. nr.195/2005 privind protecţia mediului, cu completările şi modificările ulterioare.

**VI. Programul de conformare - măsuri pentru reducerea efectelor prezente şi viitoare ale activităţilor**

Nu este cazul

**Prezenta autorizaţie de mediu conţine 11 pagini şi a fost eliberată în 3 exemplare.**

**DIRECTOR EXECUTIV,** DOMOKOS László József

**ŞEF SERVICIU,** ing. LÁSZLÓ Anna

**Întocmit,** geogr. Mihály István